Whiteley óók na Haaie om te help afrig | Netwerk24
Deur Brenden Nel 01 Augustus 2021 00:36
Warren Whiteley het amper ongesiens die skuif van speler na afrigter gemaak. Foto: Gallo Images
Whiteley, wat nog nie amptelik as speler uitgetree het nie, maar reeds die afgelope twee jaar die Leeus se lynstaan-afrigter is, se skuif van Johannesburg na Durban is volgens Rapport se bronne feitlik 'n uitgemaakte saak.
Terwyl die Leeus tans met hul spel sukkel en daar toenemende druk is op Ivan van Rooyen, die hoofafrigter, blyk dit dat dinge nie pluis is in die Leeus se afrigtingspan nie.
Whiteley kan die eerste van talle wees wat groener weivelde gaan soek.
Whiteley word as deel van die Haaie se groter planne gesien.
Hy was in Durban op skool voordat hy Johannesburg toe verhuis het om sy loopbaan voort te sit.
Whiteley het aan Rapport bevestig dat die Haaie hom genader het, maar het gesê hy het nog geen kontrak geteken nie.
"Hulle het my genader, maar ek praat nog met Rudolf Straeuli (uitvoerende hoof) by die Leeus, ek het dus nog geen besluit geneem nie," het hy aan Rapport gesê.
Die Haaie het vroeër ook verskeie nuwe aanstellings in hul afrigtingspan aangekondig.
Dit sluit in Akvsenti Giorgadze, die hardebaard oudhaker van Georgië, as skrumkonsultant.
Die Ier Noel McNamara en die huidige Blitsbok-afrigter, Neil Powell, sal hulle by die span aansluit as hulpafrigters.
Dit terwyl die gewese Springbok-verdedigingsafrigter John McFarland tans in dié hoedanigheid by die span betrokke is.
Powell sal hom ná volgende jaar se Wêreldbeker-sewes by die span aansluit.
Whiteley sal nie net as lynstaan-afrigter dien nie, maar ook as mentor vir die groot gros jong talent in die unie.
Rapport het verlede week ook berig dat die Haaie die gewese Wallaby-senter Ben Tapuai gekontrakteer het, asook die slot Gerbrandt Grobler en die Griekwas-blits Eduan Keyter.